На основу члана 4. и члана 13. став 1. Закона о комуналним делатности („Службени гласник РС“, бр. 88/2011, 46/2014 - Одлукa УС РС, 104/2016 и 95/2018) и члана 20. став 1. тачка 2. Закона о управљању отпадом („Службени гласник РС“, бр. 36/2009, 88/2010, 14/2016 и 95/2018 - други закон) и члана 33. став 1. тачка 6. Статута општине Аранђеловац („Службени гласник општине Аранђеловац“, бр. 2/2019),

Скупштина општине Аранђеловац на седници одржаној \_\_\_.2022. године, донела је

О Д Л У К У

О ИЗМЕНАМА И ДОПУНАМА ОДЛУКЕ О УПРАВЉАЊУ КОМУНАЛНИМ ОТПАДОМ И ОДРЖАВАЊУ ЧИСТОЋЕ НА ПОВРШИНАМА ЈАВНЕ НАМЕНЕ НА ТЕРИТОРИЈИ ОПШТИНЕ АРАНЂЕЛОВАЦ

**Члан 1.**

У Одлуци о управљању комуналним отпадом и одржавању чистоће на површинама јавне намене на територији општине Аранђеловац („Службени гласник општине Аранђеловац“, бр. 87/2017 и 3/2021) ( у даљем тексту: Одлука) после члана 5. додаје се нови члан 5а. који гласи:

„

Члан 5а.

Вршилац комуналне делатности је обавезан да испуњава услове за обављање делатности управљања комуналним отпадом и одржавања чистоће на површинама јавне намене прописане Уредбом којом се регулишу начин и услови за отпочињање обављања комуналних делатности, као и услове у складу са прописима којима се уређује управљање отпадом.“

**Члан 2.**

После члана 45. додаје се нови члан 45а. који гласи:

„

Члан 45а.

Вршилац комуналне делатности је дужан да једном годишње спроведе поступак изјашњавања корисника о квалитету пружања услуга (у даљем тексту: Изјашњавање) у трајању од најмање 30 дана.

Јавни позив за изјашњавање из става 1. овог члана, вршилац комуналне делатности објављује у средствима јавног информисања, на својој званичној интернет страници.

Изјашњавање се може организовати и електронским путем.

Вршилац комуналне делатности је дужан да у року од 15 дана од дана завршетка изјашњавања достави Општинској управи општине Аранђеловац извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника комуналних услуга такви да већина корисника није задовољна пруженом комуналном услугом, Општинска управа сачињава Предлог мера за отклањање недостатака наведених у изјашњавању корисника и доставља Општинском већу са Извештајем о резултатима изјашњавања корисника о квалитету пружених услуга.

Ради отклањања недостатака који су наведени у изјашњавању корисника, Општинско веће налаже вршиоцу комуналне делатности предузимање мера у року који не може бити дужи од 90 дана.“

**Члан 3.**

Ова Одлука ступа на снагу осмог дана од дана објављивања у „Службеном гласнику општине Аранђеловац“.

СКУПШТИНА ОПШТИНЕ АРАНЂЕЛОВАЦ

Бр. 06-\_\_\_\_/2022-01-2 од \_\_\_.2022. године

ПРЕДСЕДНИК СКУПШТИНЕ

Никола Обрадовић

Образложење

1. Правни основ

Правни основ за доношење ове Одлуке је члан 4. и члан 13. став 1. Закона о комуналним делатностима („Службени гласник РС“, бр. 88/2011, 46/2014 - Одлукa УС РС, 104/2016 и 95/2018), члан 20. ст. 1. тач. 2. Закона о управљању отпадом („Службени гласник РС“, бр. 36/2009, 88/2010, 14/2016 и 95/2018 - други закон) и члан 33. став 1. тачка 6. Статута општине Аранђеловац („Службени гласник општине Аранђеловац“, бр. 2/2019).

Чланом 4. Закона о комуналним делатностима прописано је да јединица локалне самоуправе, у складу са овим законом, обезбеђује организационе, материјалне и друге услове за изградњу, одржавање и функционисање комуналних објеката и за техничко и технолошко јединство система и уређује и обезбеђује обављање комуналних делатности и њихов развој. Чланом 13. став 1. Закона о комуналним делатностима прописано је да Скупштина јединице локалне самоуправе одлукама прописује начин обављања комуналне делатности, као и општа и посебна права и обавезе вршилаца комуналне делатности и корисника услуга на својој територији, укључујући и начин плаћања цене комуналне услуге, начин вршења контроле коришћења и наплате комуналне услуге и овлашћења вршиоца комуналне делатности у вршењу контроле и мере које су контролори овлашћени да предузимају. Чланом 20. ст. 1. тач. 2. Закона о управљању отпадом прописано је да јединица локалне самоуправе уређује, обезбеђује, организује и спроводи управљање комуналним, односно инертним и неопасним отпадом на својој територији, у складу са законом. Чланом 33. став 1. тачка 6. Статута општине Аранђеловац прописано је да Скупштина општине Аранђеловац доноси прописе и друге опште акте.

2. Разлози и циљ доношења

Циљ доношења ове Одлуке су измене и допуне којима се обавезује вршилац комуналне делатности да послове врши у складу са подзаконским актима и којима се омогућава корисницима услуга да се изјасне о квалитету вршења услуга, чиме се на крају тежи повећању квалитета обављања делатности.

3. Садржај

Чланом 1. ове Одлуке додаје се нови члан 5а. који се односи на отпочињање обављања делатности у складу са Уредбом која уређује ову област. Обзиром да је ЈКП „Букуља“ Аранђеловац одлуком Скупштине општине Аранђеловац већ поверено вршење предметне делатности, то се овом одредбом само формално обавезује предузеће да обезбеди кадровске и техничке капацитете у обиму прописаним предметном Уредбом.

Чланом 2. Одлуке додаје се нови члан 45а. којим се обезбеђује корисницима комуналне услуиге да се изјашњавају о квалитету вршења услуга. Прописано решење предвиђа обавезу вршиоца делатности да направи Извештај о приспелим примедбама грађана и исти проследи Општинском већу ради евентуалног прописивања мера за унапређење квалитета обављања делатности.

4. Финансијска средства

Реализација ове Одлуке не потражује додатна финансијска средства обзиром да се иста иначе обезбеђују у буџету вршиоца комуналне делатности односно у буџету општине Аранђеловац за сваку предстојећу годину.

У смислу изложеног, предлаже се доношење ове Одлуке.

СТРУЧНА ОБРАДА

Стручна служба органа Општине

ПРЕДЛАГАЧ

Општинско веће